<classify> SHIRIKA la Maendeleo ya Petroli TPDC limesema litaanza kuchimba visima vya gesi asilia lenyewe, ikiwa ni utekelezaji wa agizo la Rais John Magufuli alilowataka kuchimba visima vya gesi asilia wenyewe lengo likiwa kuhakikisha wanaongeza uzalishaji kwa gharama nafuu ili kukuza soko la Nchi za Maendeleo za Kusini mwa Afrika SADC na Ukanda wa Afrika Mashariki.Magufuli alitoa agizo hilo alipotembelea banda la shirika hilo katika maonesho ya wiki ya viwanda ya SADC iliyomalizika jana, ikiwa ni mwanzo wa mkutano wa nchi za SADC unaotarajia kufanyika nchini baadaye mwezi huu ikiwa ni baada ya miaka 16. Akiwa katika banda la TPDC, Magufuli alitaka shirika hilo kuchimba gesi asilia lenyewe ili kuongeza mapato na kuleta faida kwa Watanzania.Vile vitalu vyenu vya Mnazi Bay mkachimbe wenyewe ili kuleta faida zaidi kwa Watanzania na tayari nimetoa maagizo kwa uongozi wenu ili kufanyia kazi, alisema.Magufuli aliitaka TPDC kuchimba gesi katika visima vyake vya mkakati ili kama shirika la kibiashara liweze kupata gesi itakayokidhi mahitaji ya soko, kukuza uchumi na kuipatia serikali mapato.Mratibu wa banda la shirika hilo ambaye ni Mkuu wa Kitengo cha Elimu, Habari na Mawasiliano wa shirika hilo, Marie Msellem alisema wamepokea maelekezo kutoka kwa Rais na wanayafanyia kazi kwani tayari wameanza mchakato wa kuhakikisha TPDC inachimba gesi yenyewe katika eneo la Mnazi Bay na Songosongo Mashariki.Tutahakikisha TPDC inachimba visima vyake yenyewe na kuongeza kiasi cha gesi ili iweze kutumika kwa matumizi makubwa ya ndani ya nchi kama nishati, matumizi viwandani, majumbani, kwenye magari na hatimaye kuzifikia nchi za SADC ambazo tayari baadhi yao wameonesha nia ya kutaka kupata gesi kutoka Tanzania, alisema.Alisema katika maeneo hayo kuna visima vya kimkakati ambavyo TPDC inachimba na soko lipo katika nchi za SADC, na kuwa baadhi ya nchi zimeishaonesha nia ambazo ni Kenya, Uganda, Zambia na Jamhuri ya Kidemokrasia ya CongoDRC kwa kufanya hayo wanaahidi katika mwaka ujao wa fedha amechimba gesi na kukamata soko la SADC.Marie alisema baada ya kuanza uchimbaji wenyewe kwa kuanzia na vitalu hivyo viwili watahakikisha wanaongeza futi za ujazo za gesi kwa matumizi ya soko la ndani linalopanuka kwa matumizi ya ndani, viwandani katika magari na kwingineko.  <topic>: kitaifa 